АҞӘА, ԥхынгәы 30 – Sputnik. Заанаҵтәи азԥхьагәаҭарақәа рыла 2021 шықәсазы араса аҽаҩра 12 000 тонна рҟынӡа иҟалароуп ҳәа арадио Sputnik аҟны еиҭеиҳәеит ақыҭанхамҩа аминистр ихаҭыԥуаҩ Дмитри Ҳагәышь.
"Ари рбага шьахәуп. Аҵыхәтәантәи ашықәсқәа реиԥш сынтәагьы Гал араион аҿы хәнызқь гектар иахьаҵанакуаз араса рхәшәтәит", - иҳәеит иара.
Уи адагьы аминистрра анхацәа араса ахәшәтәразы ахимиатә маҭәашьарқәа рзыршеит. Урыстәыла афинанстә цхыраарала ахәшә ақәҭәагақәа аахәан, урҭ ахәшәқәа ирыцҵаны ишан.
Дмитри Ҳагәышь иҳәеит имҩаԥгаз ауснагӡатәқәа алҵшәа шаиуз.
"Иаҳхысыз ашықәсқәа рзы 80% аҽаҩра ҳцәыӡуазҭгьы, сынтәа уи аиқәырхара ҳалшеит", - иҳәеит иара.
Араса ахәԥса шьақәзыргыло аахәаҩ иоуп, убри аҟнытә араса ахә макьаана еилкаам, иҳәеит аминистр ихаҭыԥуаҩ.
2020 шықәсазы Урыстәыла 130 миллион мааҭ рыхә ацхыраара ҟанаҵеит. Урҭ аԥарақәа рыла иаахәан апестицидқәа, ахәшә ақәҭәагақәа, амаруга ҷыда.